**Strutiomímus** (iné názvy: **strutiomimus**, **struthiomimus**; lat. *Struthiomimus*) je rod dinosaurov z čeľade ornitomímovité (*Ornithomimidae*). V súčasnosti sa do rodu *Struthiomimus* spravidla zaraďuje len jeden druh, a to ***Struthomimus altus*** (staršie: *Ornithomimus altus*). 

*Struthiomimus* je známy z kompletnej, dobre zachovanej kostry a niekoľkých ďalších nekompletných kostier. Žil približne pred 83 až 66 miliónmi rokov na území dnešnej Kanady a USA.

Systematika
-----------

Čeľaď ornitomímovité/ornitomimy (Ornithomimidae; staršie: Struthiomimidae), do ktorej rod *Struthiomimus* patrí, spadá do taxónu Ornithomimosauria, do ktorého sa zaraďujú dinosaury (presnejšie theropody) výzorom podobné pštrosom.

V roku 2016 bol od druhu *Struthiomimus altus* odčlenený nový druh *Rativates evadens*. 

Niekedy sa do rodu *Struthiomimus* zaraďuje aj problematický druh označovaný ako *Struthiomimus sedens* alebo *Ornithomimus sedens*. Tento druh je podľa najnovších názorov asi najviac príbuzný so spomínaným novým druhom *Rativates evadens*, a teda už do rodu *Struthiomimus* určite nepatrí.

Do druhej polovice 20. storočia sa dnešný rod *Struthiomimus* často považoval za súčasť rodu *Ornithomimus* (vrátane rodu *Dromiceiomimus*). Okolo polovice 20. storočia sa naopak väčšina dnešného rodu *Ornithomimus* (vrátane rodu *Dromiceiomimus*) niekedy považovala za súčasť rodu *Struthiomimus* a občas sa za súčasť rodu *Struthiomimus* považoval celý rod *Ornithomimus* (vrátane rodu *Dromiceiomimus*).

Opis
----

Kostra jedinca z rodu Struthiomimus
*Struthiomimus* bol vyše 4 m dlhý. Okrem toho mal všetky charakteristiky taxónu Ornithomimosauria: Bol teda štíhly a viacerými znakmi pripomínal pštrosa - mal malú hlavu s veľkými očami, bezzubé čeľuste ukončené zobákom, dlhý krk, krátky trup a dlhé, na beh uspôsobené nohy. Veľký počet podobných znakov prezrádza prispôsobenie sa podobnému spôsobu života ako pštros. Na rozdiel od pštrosa však *Struthiomimus* nemal krídla a disponoval dlhým meravým chvostom. Namiesto krídel mal trojprsté predné končatiny, ktoré boli pomerne dlhé a ukončené silnými zahnutými pazúrmi.

Rekonštrukcia vzhľadu

Potrava
-------

Rod *Struthiomimus* sa živil asi malými plazmi, cicavcami a možno aj rastlinami. Svojimi dlhými prstami si priťahoval vetvy a konáre k sebe a obhrýzal z nich bezzubým zobákom listy, puky, semená a plody. Silnými pazúrmi možno otváral aj škrupiny a struky, aby sa dostal k ich jemnému obsahu.[chýba zdroj]

Rýchlosť
--------

Tak ako ostatní príslušníci čeľade Ornithomimidae, aj rod *Struthiomimus* bol schopný bežať skoro tak rýchlo, ako dnešný pštros. Príslušníkom čeľade Ornithomimidae sa rovnako ako pštrosovi, vyvinuli dlhé nohy prispôsobené na rýchly beh - lýtka boli dlhšie ako stehná a kosti chodidiel a prstov boli predĺžené. Telesnú hmotnosť vyrovnávali pri behu dlhým chvostom. Podľa rôznych odhadov rod *Struthiomimus* bežal rýchlosťou 35 - 60 km/h.

Zdroje
------

1. ↑  LINDSAY, W. Obry praveku. Bratislava: Fortuna Print. 1994. 96 s. Preklad: Milan Thurzo
2. ↑   stary.mladyvedec.sk, [cit. 2023-07-16]. Dostupné online.
3. ↑  Struthiomimusy. In: Pyramída
4. ↑   *PBDB* [online]. paleobiodb.org, [cit. 2023-07-16]. Dostupné online.
5. ↑   *Ornithomimosauria* [online]. theropoddatabase.com, [cit. 2023-07-16]. Dostupné online.
6. ↑   *PBDB* [online]. paleobiodb.org, [cit. 2023-07-16]. Dostupné online.
7. ↑  KEESEY, T. Mike. *Struthiomimus -- The Dinosauricon* [online]. dinosauricon.com, [cit. 2023-07-16]. Dostupné online. Archivované 2004-06-03 z originálu.
8. ↑   *Untitled Document* [online]. paleofile.com, [cit. 2023-07-16]. Dostupné online.
9. ↑   *Mikko's Phylogeny Archive* [online]. mv.helsinki.fi, [cit. 2023-07-16]. Dostupné online.
10. ↑  WEISHAMPEL, David B.; DODSON, Peter; OSMÓLSKA, Halszka. *The Dinosauria*. [s.l.] : University of California Press, 2004. 861 s. Dostupné online. ISBN 978-0-520-24209-8. S. 146-148.
11. ↑  FAIRBRIDGE, Rhodes W.; JABLONSKI, David. *The Encyclopedia of Paleontology*. [s.l.] : Springer Netherlands, 1979. 886 s. ISBN 978-0-87933-185-6. S. 260.
12. 1 2  PAUL, G. S.. *Predatory Dinosaurs of the World*. New York : Simon & Schuster, 1988. ISBN 0-671-61946-2. S. 378 - 394.
13. ↑  Struthiomimusy. In: Pyramída
14. 1 2 3  BENTON, Michael J.. *Vertebrate Palaeontology*. [s.l.] : John Wiley & Sons, 2009. 472 s. ISBN 978-1-4051-4449-0. S. 195.
15. ↑  LAMBERT, David; NAISH, Darren; WYSEOVÁ, Elizabeth. *Dinosaury a život v praveku*. Bratislava : Slovart, 2001. ISBN 80-7145-697-7. Kapitola Pštrosovité dinosaury, s. 122.